KIRJALLINEN KYSYMYS E-1939/02

esittäjä(t): Armando Cossutta (GUE/NGL) komissiolle

(3. heinäkuuta 2002)

Aihe: Komission uudistuksen kustannukset

Komission uudistusta koskevan valkoisen kirjan julkaisemisella 1. maaliskuuta 2000 aloitettiin virallisesti Euroopan unionin toimeenpanoelimen uudistus, joka on kunnianhimoinen hanke etenkin tulevaa unionin laajentumista ajatellen.

Uudistuksen kunnianhimoisena tavoitteena on keventää komission organisaatiota ja tehdä siitä joustavampi ja avoimempi.

Yhteisön veronmaksaja kysyy, parannetaanko tällä uudistuksella jolla itse asiassa pyritään ajamaan alas eurooppalainen julkishallinto aikana, jolloin olisi hyvin tärkeää keskustella Euroopan tulevaisuudesta toimivuutta ja kustannustehokkuutta. Tämänkaltaisista ennenaikaisista uudistuksista on jo kielteisiä esimerkkejä (julkisten palvelujen yksityistäminen).

1. Kuinka monta komission virkamiestä tekee uudistuksen valmistelutyötä?

2. Mitkä ovat uudistushankkeen parissa työskentelevien virkamiesten työn kokonaiskustannukset henkilötyötunteina laskettuna?

3. Kuinka monta komission ulkopuolista työntekijää on palkattu uudistushanketta koskeviin tehtäviin ja mille aloille?

4. Mitkä ovat uudistushankkeeseen liittyvien ulkopuolisten tutkimusten kokonaiskustannukset?

Neil Kinnockin komission puolesta antama vastaus

(9. elokuuta 2002)

Komissio päätti 18. syyskuuta 1999 perustaa hallinnonuudistustyöryhmän, jonka nimenomaisena tehtävänä on uudistusstrategian valmistelu. Tässä työryhmässä työskenteli lokakuusta 1999 eri aikoina täysipäiväisesti kahdeksan A-virkamiestä, yksi B-virkamies ja kaksi C-virkamiestä.

Työryhmä hajotettiin syyskuussa 2001, ja siihen mennessä sen työhön oli käytetty 155 henkilöä/kk A-virkamiesten, 10 henkilöä/kk B-virkamiesten ja 48 henkilöä/kk C-virkamiesten työaikaa. Kokonaiskustannukset olivat noin 8 000 henkilötuntia. Tämän lisäksi henkilöstö kaikilla komission osastoilla osallistuu tavanomaisten tehtäviensä ohessa merkittävällä tavalla uudistusehdotusten valmisteluun ja niiden täytäntöönpanoon.

Heinäkuussa 2000 erityistyöryhmän huolellisen harkinnan jälkeen, komissio päätti etenkin varainhoitoa ja -valvontaa vahvistaakseen käyttää uudistuksen täytäntöönpanon helpottamiseen noin 230:tä virkamiestä, joiden tehtävät liittyivät varainkäytön strategisen suunnittelun ja ohjelmatyön parantamiseen sekä näistä ja muusta kehityksestä johtuvien hallinnollisten vaatimusten täyttämiseen.

Uudistukseen liittyvät työt on hoidettu ja hoidetaan nykyisellä henkilökunnalla. Uudistustyötä varten ei ole palkattu ulkopuolista lisähenkilöstöä (ei virkasuhteessa olevaa).

Uudistuksen laatimiseen ja kehittämiseen suoraan liittyvien ulkopuolisten tutkimusten kokonaiskustannukset ovat noin 510 000 euroa.

Uudistuksen alussa komissio ilmoitti vapaaehtoisesti sitoutuvansa siihen, että kaikki nykyaikaistamisen ja uudistamisen suunnittelusta ja täytäntöönpanosta aiheutuvat kulut, urakehityksen sekä palkkojen ja lisien muutokset mukaan luettuina, toteutetaan rahoitusnäkymien V otsakkeen rajoissa. Tämä sitoumus on pitänyt.

Parlamentin jäsen mainitsee eurooppalaisen julkishallinnon alasajon ja julkisten palvelujen yksityistämisen. Komissio korostaa, että tällaista ei ole suunniteltu, ennenaikaisesti tai muuten, eikä tällaisia kielteisiä esimerkkejä annettu. Päinvastoin, ulkopuolisten urakoitsijoiden hoidossa ennen olleista teknisen avun toimistojen tehtävistä vastaa nyt suoraan komission palkkalistoilla oleva henkilöstö. Sehän on yksityistämisen vastakohta.

Komissio on ollut mielissään, että huomattava enemmistö parlamentista kannattaa uudistushanketta ja on kannustanut komissiota toteuttamaan ensimmäiset muutokset. Neuvottelut ehdotetuista muutoksista henkilöstön edustajien kanssa olivat erittäin yksityiskohtaisia ja hyödyllisiä, ja nämä ehdotukset on nyt annettu parlamentin ja neuvoston käsittelyyn. Komissio on joka vaiheessa osoittanut valmiutensa suhtautua rakentavasti parlamentin jäsenten esittämiin uudistusehdotusten parantamis- tai tarkennusehdotuksiin(1).

(1) Ks. komission vastaus Fiorella Ghilardottin, Giovanni Pittellan ja Catherine Guy-Quintin kirjalliseen kysymykseen E-1370/02 Katso sivu 50.